Historia di Karibe

E historia di Karibe ta revelá e ròl signifikante di e region den e lucha kolonial di e podernan oropeo for di siglo 15. Den e era moderno, e ta keda stratégikamente i ekonómikamente importante. Na 1492, Cristobal Colon a baha den Karibe i a reklamá e region pa Spaña. E siguiente aña, e promé asentamentunan spañó a wòrdu establesé den Karibe. Aunke e konkistanan spañó di e imperio Asteka i e imperio Inka na kuminsamentu di siglo diesseis a hasi Mexico i Peru lugánan mas deseabel pa eksplorashon i asentamentu spañó, Karibe a keda stratégikamente importante.

For di añanan 1620 i 1630 padilanti, kosarionan, komersiantenan i kolonistanan no-hispano a establesé kolonianan permanente i puestonan di komersio riba e islanan Karibense neglishá pa Spaña. Kolonianan asina a plama den henter Karibe, for di Bahamas den nortwèst te na Tobago den sùitost. Ademas, durante e periodo aki, piratanan franses, hulandes i ingles a establesé nan mes riba e isla di Tortuga, e kostanan nort i wèst di Hispañola (Haiti i Republika Dominikano), i despues na Jamaika i tambe na e isla di Martinik.

Despues di e Guera Spaño-Merikano na 1898, e islanan di Kuba i Puerto Riko no tabata parti mas di e Imperio Spañó den e Mundu Nobo. Den siglo 20, Karibe tabata importante atrobe durante Di Dos Guera Mundial, den e ola di dekolonisashon despues di guera, i den e tenshon entre Kuba Komunista i Merka. E eksplotashon di e labor di pueblonan indígena i e kolapso demográfiko di e poblashon ei, migrashon forsá di afrikanonan sklabisá, imigrashon di europeonan, chinesnan, sur asiátikonan i otronan, i rivalidat entre podernan mundial for di siglo diesseis a duna historia di Karibe un impakto desproporshonal na su tamaño. Hopi isla a alkansá independensia for di podernan i soberania kolonial; otronan tin lasonan polítiko formal ku podernan grandi, inkluyendo Merka. E struktura ekonómiko trempan integrando Karibe den e mundu atlántiko i sistema ekonómiko mundial ta sigui impaktá e region moderno di Karibe.


Karibe
Karibe